CELEX: 32021D2111
Language: lt
Date: 1637798400000
Title: Tarybos sprendimas (ES) 2021/2111 2021 m. lapkričio 25 d. dėl pozicijos, kurios turi būti laikomasi Europos Sąjungos vardu, pagal Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimą, kiek tai susiję su Žuvininkystės darbo grupės įsteigimu ir jos darbo tvarkos taisyklių priėmimu

2021 12 1   
               
               
                  LT
               
               
                  Europos Sąjungos oficialusis leidinys
               
               
                  L 429/146
               
            
         TARYBOS SPRENDIMAS (ES) 2021/2111
         2021 m. lapkričio 25 d.
         dėl pozicijos, kurios turi būti laikomasi Europos Sąjungos vardu, pagal Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimą, kiek tai susiję su Žuvininkystės darbo grupės įsteigimu ir jos darbo tvarkos taisyklių priėmimu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2021 m. balandžio 29 d. Taryba priėmė Sprendimą (ES) 2021/689 (1) dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo sudarymo (2) (toliau – Prekybos ir bendradarbiavimo susitarimas). Prekybos ir bendradarbiavimo susitarimas įsigaliojo 2021 m. gegužės 1 d.;
                  
               
                     (2)
                  
                  
                     Prekybos ir bendradarbiavimo susitarimo 8 straipsnio 1 dalies q punktu įsteigtas Specialusis žuvininkystės komitetas. Jo įgaliojimai nustatyti Prekybos ir bendradarbiavimo susitarimo 8 straipsnio 4 dalyje. Prekybos ir bendradarbiavimo susitarimo 508 straipsnyje pateikiamas nebaigtinis Specialiojo žuvininkystės komiteto užduočių ir kompetencijos sričių sąrašas;
                  
               
                     (3)
                  
                  
                     Prekybos ir bendradarbiavimo susitarimo 8 straipsnio 4 dalies f punktu Specialiajam žuvininkystės komitetui suteikiami įgaliojimai įsteigti, prižiūrėti, koordinuoti ir panaikinti darbo grupes. Pagal Prekybos ir bendradarbiavimo susitarimo 9 straipsnio 2 dalį įsteigtos darbo grupės, prižiūrimos to komiteto, padeda tam komitetui vykdyti jo užduotis, visų pirma atlieka su tuo komitetu susijusį parengiamąjį darbą ir vykdo visas to komiteto atitinkamai darbo grupei pavestas užduotis. Prekybos ir bendradarbiavimo susitarimo 9 straipsnio 4 dalyje nustatyta, kad įsteigta darbo grupė bendru sutarimu nustato savo darbo tvarkos taisykles, posėdžių tvarkaraštį ir darbotvarkę;
                  
               
                     (4)
                  
                  
                     2021 m. spalio 5 d. Taryba priėmė Sprendimą (ES) 2021/1765 (3) dėl pozicijos, kurios 2021–2026 m. laikotarpiu Specialiajame žuvininkystės komitete turi būti laikomasi Sąjungos vardu. Tas sprendimas susijęs su to komiteto darbo grupių priežiūra ir koordinavimu, tačiau jame nenumatytas tokių grupių įsteigimas ir panaikinimas;
                  
               
                     (5)
                  
                  
                     tikslinga, kad Specialusis žuvininkystės komitetas pagal Prekybos ir bendradarbiavimo susitarimo 8 straipsnio 4 dalies f punktą įsteigtų Žuvininkystės darbo grupę, kurios veiklą jis prižiūrėtų. Žuvininkystės darbo grupė turėtų nustatyti savo darbo tvarkos taisykles ir reguliariai teikti ataskaitas Specialiajam žuvininkystės komitetui apie savo veiklą;
                  
               
                     (6)
                  
                  
                     Žuvininkystės darbo grupė būtų keitimosi informacija, techninių diskusijų ir tarpusavio konsultacijų forumas. Išskyrus savo darbo tvarkos taisyklių priėmimą, nenumatyta, kad Žuvininkystės darbo grupė priimtų teisinę galią turinčius aktus ar priemones. Kadangi negalima atmesti tikimybės, kad Žuvininkystės darbo grupė, vykdydama jai Specialiojo žuvininkystės komiteto pavestas užduotis, parengs arba išimties tvarka priims teisinę galią turinčius aktus, tikslinga nustatyti poziciją, kurios tokiais atvejais Žuvininkystės darbo grupės posėdžiuose turi būti laikomasi Sąjungos vardu;
                  
               
                     (7)
                  
                  
                     poziciją, kurios Sąjungos vardu turi būti laikomasi Specialiajame žuvininkystės komitete, kiek tai susiję su Žuvininkystės darbo grupės įsteigimu, ir pozicijas, kurių Sąjungos vardu turi būti laikomasi Žuvininkystės darbo grupėje dėl jos darbo tvarkos taisyklių ir kitų teisinę galią turinčių aktų priėmimo bei tų pozicijų nustatymo, turėtų nustatyti Taryba pagal atitinkamas Sutarčių nuostatas, Sprendimą (ES) 2021/689 ir šį sprendimą;
                  
               
                     (8)
                  
                  
                     Žuvininkystės darbo grupės posėdžiams turėtų būti rengiamasi glaudžiai bendradarbiaujant su Taryba bei jos parengiamaisiais organais ir jiems dalyvaujant;
                  
               
                     (9)
                  
                  
                     Europos Parlamentas turi būti nedelsiant ir išsamiai informuojamas, kaip numatyta Sutarties dėl Europos Sąjungos veikimo 218 straipsnio 10 dalyje,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Pozicija, kurios Sąjungos vardu turi būti laikomasi Specialiajame žuvininkystės komitete, kiek tai susiję su Žuvininkystės darbo grupės įsteigimu, išdėstyta šio sprendimo I priede.
            
            
               2.   Pozicija, kurios Sąjungos vardu turi būti laikomasi Žuvininkystės darbo grupėje dėl Žuvininkystės darbo grupės darbo tvarkos taisyklių bei tos pozicijos nustatymo, išdėstyta šio sprendimo II priede.
            
            
               3.   Sąjungos pozicija Žuvininkystės darbo grupėje, tai darbo grupei gavus prašymą parengti arba priimti teisinę galią turinčius aktus, nustatoma pagal šio sprendimo III priedą.
            
         
         
            2 straipsnis
            Taryba, remdamasi Komisijos pasiūlymu, prireikus šį sprendimą įvertina ir, kai tinkama, peržiūri. Jis bet kuriuo atveju turi būti peržiūrėtas ne vėliau kaip 2022 m. gruodžio 31 d.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. lapkričio 25 d.
            
               
                  Tarybos vardu
               
               
                  Pirmininkas
               
               Z. POČIVALŠEK
            
         
         
            (1)  2021 m. balandžio 29 d. Tarybos sprendimas (ES) 2021/689 dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų sudarymo Sąjungos vardu (OL L 149, 2021 4 30, p. 2).
         
            (2)  Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimas (OL L 149, 2021 4 30, p. 10).
         
            (3)  2021 m. spalio 5 d. Tarybos sprendimas (ES) 2021/1765 dėl pozicijos, kurios Europos Sąjungos vardu turi būti laikomasi 2021–2026 m. laikotarpiu Specialiajame žuvininkystės komitete, įsteigtame pagal Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimą (OL L 355, 2021 10 7, p. 135).
      
      
         
            I PRIEDAS
            SĄJUNGOS POZICIJA SPECIALIAJAME ŽUVININKYSTĖS KOMITETE, KIEK TAI SUSIJĘ SU ŽUVININKYSTĖS DARBO GRUPĖS ĮSTEIGIMU
            Sąjunga siekia užtikrinti, kad Žuvininkystės darbo grupė būtų įsteigta prižiūrint Specialiajam žuvininkystės komitetui kaip keitimosi informacija, techninių diskusijų ir tarpusavio konsultacijų forumas. Prižiūrint Specialiajam žuvininkystės komitetui, Žuvininkystės darbo grupė padeda tam komitetui vykdyti jo užduotis ir visų pirma vykdo su Specialiuoju žuvininkystės komitetu susijusį parengiamąjį darbą ir vykdo visas to komiteto tai darbo grupei pavestas užduotis.
         
      
      
         
            II PRIEDAS
            SĄJUNGOS POZICIJA ŽUVININKYSTĖS DARBO GRUPĖJE DĖL ŽUVININKYSTĖS DARBO GRUPĖS DARBO TVARKOS TAISYKLIŲ PRIĖMIMO
            Sąjunga siekia užtikrinti, kad Žuvininkystės darbo grupės darbo tvarkos taisyklės būtų grindžiamos Partnerystės tarybos ir komitetų darbo tvarkos taisyklėmis, išdėstytomis Prekybos ir bendradarbiavimo susitarimo 1 priede, kartu numatant pakeitimus, kuriuos turi patvirtinti Taryba remiantis pozicijos dokumentais, kuriuos turi pateikti Komisija. Žuvininkystės darbo grupės darbo tvarkos taisyklėse taip pat gali numatytos įvairios teminės sudėtys.
            Prieš Žuvininkystės darbo grupei priimant savo darbo tvarkos taisykles, Komisija, likus pakankamai laiko iki tos darbo grupės posėdžio arba rašytinės procedūros toje darbo grupėje ir bet kuriuo atveju ne vėliau kaip likus aštuonioms darbo dienoms iki to posėdžio arba rašytinės procedūros vykdymo, perduoda Tarybai rašytinį dokumentą, kuriame išdėstoma išsami informacija apie siūlomą Sąjungos pozicijos nustatymą, kad būtų apsvarstyti ir patvirtinti pozicijos, kuri turi būti pareikšta Sąjungos vardu, elementai.
         
      
      
         
            III PRIEDAS
            SĄJUNGOS POZICIJOS ŽUVININKYSTĖS DARBO GRUPĖS POSĖDŽIUOSE NUSTATYMAS
            Žuvininkystės darbo grupei rengiant arba priimant teisinę galią turinčius aktus, reikia imtis visų veiksmų, būtinų siekiant, kad pozicijoje, kuri turi būti pareikšta Sąjungos vardu, būtų atsižvelgta į Komisijai pateiktą naujausią mokslinę ir kitą susijusią informaciją, ir kad ji atitiktų Sprendimo (ES) 2021/1765 I ir II priedus.
            Šiuo tikslu ir remdamasi ta informacija, Komisija, likus pakankamai laiko iki Žuvininkystės darbo grupės posėdžio arba rašytinės procedūros toje darbo grupėje, be kita ko, jai rengiant ir priimant savo darbo tvarkos taisykles, ir bet kuriuo atveju ne vėliau kaip likus aštuonioms darbo dienoms iki to posėdžio arba rašytinės procedūros vykdymo, perduoda Tarybai rašytinį dokumentą, kuriame išdėstoma išsami informacija apie siūlomą Sąjungos pozicijos nustatymą, kad būtų apsvarstyti ir patvirtinti pozicijos, kuri turi būti pareikšta Sąjungos vardu, elementai.
            Žuvininkystės darbo grupės posėdžių metu Komisija vadovaujasi šiame priede išdėstytais principais.
            Jei Žuvininkystės darbo grupės posėdyje susitarti neįmanoma, klausimas, siekiant Sąjungos pozicijoje atsižvelgti į naujus elementus, perduodamas Tarybai, laikantis šiame priede nustatytos procedūros.